
–	so zreteľom na svoje predchádzajúce uznesenia o Gruzínsku, najmä na uznesenie z 28. novembra 2024 o zhoršujúcej sa demokratickej kríze Gruzínska po nedávnych parlamentných voľbách a údajnom volebnom podvode[footnoteRef:1], [1:  	Prijaté texty, P10_TA(2024)0054.] 

–	so zreteľom na štatút Gruzínska ako kandidátskej krajiny EÚ, ktorý mu udelila Európska rada na svojom samite 14. a 15. decembra 2023,
–	so zreteľom na článok 78 gruzínskej ústavy, v ktorom sa požaduje vykonanie všetkých možných opatrení na zaručenie úplnej integrácie Gruzínska do EÚ a NATO,
–	so zreteľom na záverečnú správu Organizácie pre bezpečnosť a spoluprácu v Európe (ďalej len „OBSE“) o parlamentných voľbách, ktoré sa konali v Gruzínsku 26. októbra 2024,
–	so zreteľom na článok 136 ods. 2 a ods. 4 rokovacieho poriadku,
A.	keďže úpadok demokracie v Gruzínsku sa dramaticky zrýchlil od parlamentných volieb z 26. októbra 2024, ktoré boli poznačené značnými pochybeniami a vážnymi nezrovnalosťami a nesplnili medzinárodné demokratické normy a záväzky Gruzínska voči OBSE; keďže tieto voľby porušili demokratické normy a štandardy stanovené pre slobodné a spravodlivé voľby, neodrážajú vôľu ľudu a „parlament“, ktorých z nich vzišiel, a následne zvolený „prezident“ nemajú žiadnu demokratickú legitimitu; keďže od samého začiatku svojej činnosti pôsobí súčasný gruzínsky parlament ako orgán jednej strany (Gruzínsky sen), čo je nezlučiteľné s podstatou pluralitnej parlamentnej demokracie;
B.	keďže článok 2 dohody o pridružení medzi EÚ a Gruzínskom[footnoteRef:2] sa týka všeobecných zásad dohody, ktoré zahŕňajú demokratické zásady, ľudské práva a základné slobody; [2:  	Ú. v. EÚ L 261, 30.8.2014, s. 4.] 

C.	keďže podľa článku 78 gruzínskej ústavy musia ústavné orgány prijať všetky opatrenia v rámci svojich právomocí, aby zabezpečili úplné začlenenie Gruzínska do Európskej únie;
D.	keďže gruzínska prezidentka Salome Zurabišviliová verejne odsúdila parlamentné voľby ako zmanipulované, vyhlásila, že ich neuzná, a vyzvala na medzinárodné vyšetrovanie; keďže súčasný gruzínsky režim pod vedením strany Gruzínsky sen a jej zakladateľa Bidzinu Ivanišviliho zorganizoval protiústavné prisvojenie si moci, pričom systematicky rozkladá demokratické inštitúcie, oslabuje nezávislosť súdnictva a narúša základné slobody a právny štát, čím prehlbuje politickú a ústavnú krízu v Gruzínsku;
E.	keďže Gruzínsko má od decembra 2023 oficiálne štatút kandidátskej krajiny na členstvo v EÚ; keďže 28. novembra 2024 Irakl Kobakhidze oznámil, že Gruzínsko odloží začatie prístupových rokovaní s EÚ a odmietne jej finančnú pomoc do konca roka 2028, čím nerešpektoval ústavný záväzok krajiny k európskej integrácii a účinne podkopal zvrchované euroatlantické ambície Gruzínska;
F.	keďže 28. novembra 2024 sa v celej krajine začali pokojné masové protivládne protesty, ktorých požiadavkou sú nové, slobodné a spravodlivé voľby, ukončenie politického násilia a represií a návrat krajiny na európsku cestu; keďže protesty sa konajú nepretržite už viac ako 75 dní;
G.	keďže 14. decembra 2024 sa v de facto parlamente konali „prezidentské voľby“ s jediným kandidátom zo strany Gruzínsky sen, bývalým futbalistom Michailom Kavelašvilim, ktorý bol zvolený 224 z 225 odovzdaných hlasov;
H.	keďže samozvané gruzínske orgány vyvolali v krajine hlbokú ústavnú a politickú krízu, ako aj krízu ľudských práv a demokracie; keďže dochádza k brutálnym represiám voči pokojným demonštrantom, politickým oponentom a zástupcom médií, pričom sudcovia, prokurátori a policajti aktívne konštruujú politicky motivované správne a trestné obvinenia proti demonštrantom, novinárom a predstaviteľom opozície zadržaným počas pokojných protivládnych demonštrácií; keďže od začiatku protestov do decembra 2024 bolo zatknutých alebo potrestaných viac ako 460 ľudí, pričom tento počet sa každým dňom zvyšuje;
I.	keďže poriadková polícia, ktorej sily úmyselne nenosia identifikačné čísla, násilne rozptyľuje demonštrantov slzotvorným plynom a vodnými delami; keďže mnohí novinári nahlasujú, že boli terčom útokov a bitiek a že im bolo zničené vybavenie a ukradnuté osobné veci; keďže doteraz boli desiatky demonštrantov brutálne napadnuté a niekoľko stoviek ľudí bolo zatknutých; keďže gruzínsky verejný ochranca práv uviedol, že 80 % zadržaných nahlásilo násilie a neľudské zaobchádzanie zo strany príslušníkov orgánov presadzovania práva; keďže napriek medzinárodnému odsúdeniu nelegitímna gruzínska vláda udelila medaily príslušníkom orgánov presadzovania práva;
J.	keďže nezávislé médiá vrátane TV Formula, TV Mtavari a TV Pirveli čelia vážnym prevádzkovým a finančným obmedzeniam v dôsledku zasahovania režimu, zatiaľ čo desiatky zástupcov médií sú vystavené rôznym formám intenzívneho fyzického a psychického nátlaku; keďže sú zdokumentované početné násilné útoky na novinárov vrátane surového zbitia Alexandra Kešelašviliho, Maku Čichladzeho a Giorga Šeciruliho a obťažovania zadržiavaného novinára Sabu Kevchišviliho; keďže 12. januára 2025 gruzínske orgány zatkli novinárku Mziu Amaglobeliovú, ktorá je odvtedy vo vyšetrovacej väzbe a na znak solidarity so všetkými politickými väzňami v Gruzínsku drží hladovku; keďže jej hrozí trest odňatia slobody na štyri až sedem rokov;
K.	keďže vodca opozície zo strany Za Gruzínsko a bývalý predseda vlády Giorg Gacharia a novinár a aktivista organizácie Transparency International Zviad Koridze boli 14. januára 2025 v noci fyzicky napadnutí predstaviteľmi strany Gruzínsky sen v samostatných incidentoch na tom istom mieste v Batumi;
L.	keďže líder proeurópskej strany Achali Nika Melia a bývalý primátor Tbilisi Gig Ugulava boli 2. februára 2025 počas protivládnych protestov zatknutí a vystavení fyzickému násiliu vo väzbe; keďže 12. januára 2025 bola v Batumi zadržaná líderka politického hnutia Droa Elen Choštariová;
M.	keďže gruzínske de facto orgány používajú voči pokojným demonštrantom neprimeranú silu a nadmerné násilie a uchyľujú sa k svojvoľnému masovému zatýkaniu, aby potlačili nesúhlas; keďže nezávislé organizácie pre ľudské práva informujú o systematickom zlom zaobchádzaní so zadržanými osobami vrátane mučenia; keďže doteraz nebol ani jeden z príslušníkov orgánov presadzovania práva, ktorí sa zapojili do brutálnych represií, svojvoľného zatýkania a zlého zaobchádzania, postavený pred súd;
N.	keďže samozvané orgány zaviedli s účinnosťou od 30. decembra 2024 nové drakonické právne predpisy, ktorými sa novelizoval trestný zákon, zákon o priestupkoch a zákon o zhromaždeniach a manifestáciách a ktorými sa ukladajú ďalšie svojvoľné obmedzenia práva na slobodu prejavu a pokojného zhromažďovania, zavádzajú okrem iného vysoké pokuty za vyvesovanie protestných sloganov a plagátov a udeľuje polícii právomoc „preventívne“ zadržať osoby na 48 hodín v prípade podozrenia z plánovania porušovania pravidiel, ktorými sa riadi verejné zhromažďovanie; keďže 3. februára 2025 strana Gruzínsky sen predstavila ďalšie návrhy právnych predpisov, ktorých cieľom je sprísniť kontrolu a zvýšiť tresty za rôzne delikty a ktoré sú zamerané priamo na demonštrantov, kritikov a politický disent, ako sú prísnejšie tresty za „urážanie verejných činiteľov“, kriminalizácia cestných blokád a predĺženie zaistenia z 15 na 60 dní;
O.	keďže 27. januára 2025 Rada rozhodla o pozastavení častí dohody o zjednodušení vízového režimu medzi EÚ a Gruzínskom v prípade gruzínskych diplomatov a predstaviteľov, ale neuložila osobné sankcie v reakcii na pokračujúce represie; keďže maďarská a slovenská vláda neustále blokujú účinné sankcie celej EÚ, čo bráni zostávajúcim 25 členským štátom (EÚ-25) účinne zaviesť sankcie voči samozvaným gruzínskym orgánom;
P.	keďže niekoľko členských štátov vrátane Litvy, Estónska, Lotyšska a Česka uvalilo dvojstranné sankcie na niektorých gruzínskych politikov, sudcov a iných predstaviteľov zodpovedných za brutálne zásahy proti demonštrantom, za porušovanie ľudských práv a porušovanie zásad právneho štátu; keďže v decembri 2024 Spojené štáty uvalili sankcie na Bidzinu Ivanišviliho, ako aj gruzínskeho „ministra vnútra“ Vachtanga Gomelauriho a zástupcu vedúceho oddelenia pre osobitné úlohy Mirzu Kezevadzeho za ich účasť na brutálnych zásahoch proti zástupcom médií, predstaviteľom opozície a demonštrantom; keďže Spojené kráľovstvo a Ukrajina uvalili podobné sankcie na vysokopostavených gruzínskych predstaviteľov; keďže Ivanišvili prostredníctvom rýchlo prijatých zákonov prispôsobených jeho osobnej situácii presúva svoje zahraničné aktíva do Gruzínska v očakávaní ďalších sankcií;
Q.	keďže 29. januára 2025 Gruzínsky sen oznámil, že stiahne svoju delegáciu z Parlamentného zhromaždenia Rady Európy (PZRE) po tom, ako požadovalo nové, skutočne demokratické parlamentné voľby, prepustenie politických väzňov a vyvodenie zodpovednosti voči páchateľom násilia; keďže experti OSN odsúdili model represií a porušovania ľudských práv v Gruzínsku, zatiaľ čo OBSE označila tieto represie za závažné porušenie práva na slobodu zhromažďovania;
R.	keďže vládnuca strana Gruzínsky sen zvolala nový parlament v rozpore s ústavou krajiny, čo viedlo k bojkotu parlamentu zo strany opozície; keďže 5. februára 2025 samozvaný „parlament“ hlasoval za schválenie predčasného ukončenia mandátov 49 zo 61 poslancov parlamentu, ktorí zastupujú strany Koalícia za zmenu, Silné Gruzínsko a Zjednotené národné hnutie, s cieľom zbaviť ich imunity a uľahčiť ich zatknutie a trestné stíhanie; keďže ten istý „parlament“ zriadil komisiu na potrestanie bývalej vládnucej strany Zjednotené národné hnutie;
S.	keďže rastúci počet štátnych zamestnancov je prepúšťaný po tom, ako sa vyjadrili proti zastaveniu procesu pristúpenia Gruzínska k EÚ; keďže Gruzínsky sen zmenil zákony o verejnej službe a zjednodušil postupy prepúšťania štátnych zamestnancov, z ktorých boli viacerí prepustení z dôvodu účasti na protestoch, čo je jasný pokus umlčať kritické hlasy;
1.	odsudzuje „orgány“ strany Gruzínsky sen a naliehavo ich vyzýva, aby okamžite zastavili násilné represie voči pokojným demonštrantom, politickým oponentom a zástupcom médií; zdôrazňuje, že samozvané gruzínske orgány v súčasnosti porušujú základné slobody, základné ľudské práva a základné medzinárodné záväzky krajiny, čím podkopávajú desaťročia demokratických reforiem presadzovaných gruzínskymi politikmi a občianskou spoločnosťou; považuje Gruzínsko za štát, ktorý ovládol nelegitímny režim strany Gruzínsky sen; vyjadruje hlboké poľutovanie nad tým, že vládnuca strana Gruzínsky sen opustila cestu európskej integrácie a členstva v NATO; pripomína, že pretrvávajúcim úpadkom demokracie a prijatím protidemokratických zákonov sa prakticky pozastavil proces integrácie Gruzínska do EÚ; opätovne vyjadruje neochvejnú podporu legitímnym európskym ambíciám gruzínskeho ľudu a jeho želaniu žiť v prosperujúcej a demokratickej krajine;
2.	neuznáva samozvané orgány strany Gruzínsky sen, ktoré sa ujali vlády po zmanipulovaných voľbách z 26. októbra 2024, ktoré neboli slobodné ani spravodlivé, ktoré sa konali v rozpore s demokratickými normami a štandardmi a ktoré neodrážali vôľu gruzínskeho ľudu; zdôrazňuje, že rozsiahle volebné podvody oslabili integritu volebného procesu, spochybnili legitimitu výsledkov a narušili dôveru verejnosti v akúkoľvek novú vládu, a to doma aj na medzinárodnej úrovni;
3.	vyzýva EÚ a jej členské štáty, ako aj národné parlamenty a medziparlamentné inštitúcie, aby neuznali legitimitu súčasného parlamentu jedinej strany Gruzínsky sen a prezidenta, ktorého si vymenoval; vyzýva preto medzinárodné spoločenstvo, aby sa pripojilo k bojkotu samozvaných gruzínskych orgánov;
4.	naďalej uznáva Salome Zurabišviliovú za legitímnu prezidentku Gruzínska a zástupkyňu gruzínskeho ľudu; oceňuje jej snahu pokojne nasmerovať krajinu späť na cestu demokratického a proeurópskeho rozvoja; vyzýva predsedu Európskej rady, aby pozval prezidentku Zurabišviliovú, aby zastupovala Gruzínsko na nadchádzajúcom zasadnutí Európskej rady a na ďalšom samite Európskeho politického spoločenstva;
5.	zdôrazňuje, že vyriešenie súčasnej politickej a ústavnej krízy v Gruzínsku možno dosiahnuť len prostredníctvom nových parlamentných volieb; žiada, aby sa v Gruzínsku v najbližších mesiacoch konali nové voľby v lepšom volebnom prostredí, na ktoré bude dohliadať nezávislá a nestranná volebná správa a ktoré sa budú monitorovať prostredníctvom dôsledného medzinárodného pozorovania s cieľom zaručiť skutočne spravodlivý, slobodný a transparentný proces; nabáda členské štáty a predstaviteľov EÚ, aby dôrazne požadovali nové voľby a aby akékoľvek zapojenie v budúcnosti výslovne podmienili stanovením nového dátumu parlamentných volieb a vytvorením mechanizmu, ktorý zaistí, že budú spravodlivé a slobodné;
6.	vyzýva Radu a členské štáty, najmä EÚ-25, aby na dvojstrannom a koordinovanom základe uvalili okamžité a cielené osobné sankcie na Bidzinu Ivanišviliho, jeho rodinu a podniky a aby zmrazili všetky jeho aktíva v EÚ za úlohu, ktorú zohral pri rozklade politického procesu v Gruzínsku, a za to, že umožnil úpadok demokracie a konal proti ústavne zakotveným záujmom krajiny týkajúcim sa euroatlantickej integrácie; vyzýva francúzsku vládu, aby Bidzinovi Ivanišvilimu odňala Rád čestnej légie a uvalila naňho individuálne sankcie; v tejto súvislosti víta sankcie, ktoré bilaterálne uložili Estónsko, Lotyšsko, Litva a Česko, ako aj sankcie, ktoré už uvalili Spojené štáty a Spojené kráľovstvo;
7.	vyzýva EÚ a jej členské štáty, najmä EÚ-25, aby na bilaterálnom a koordinovanom základe uvalili osobné sankcie na predstaviteľov a politických lídrov Gruzínska, ktorí sú zodpovední za úpadok demokracie, volebné podvody, porušovanie ľudských práv a prenasledovanie politických oponentov a aktivistov, vrátane Irakla Kobachidzeho, Šalvu Papuašviliho, Vachtanga Gomelauriho, primátora Tbilisi a generálneho tajomníka vládnucej strany Gruzínsky sen Kachu Kaladzeho a predsedu strany Gruzínsky sen Irakla Garibašviliho; vyzýva ich, aby tieto sankcie rozšírili na sudcov, a to aj sudcov Ústavného súdu Gruzínska, ktorí vynášajú politicky motivované rozsudky, a zástupcov orgánov presadzovania práva, ako aj na finančné subjekty tajne či otvorene podporujúce režim a na vlastníkov médií naklonených režimu vrátane TV Imedi, Pos TV a Rustavi 2 TV za ich úlohu pri šírení dezinformácií a snahe manipulovať verejnú diskusiu s cieľom zachovať autoritársku vládu súčasnej vládnucej strany;
8.	vyzýva Radu a členské štáty, aby uvalili sankcie na sieť pomáhačov Bidzinu Ivanišviliho, elity v jeho okolí, skorumpovaných finančných agentov, propagandistov a osoby, ktoré pomáhajú represívnemu štátnemu aparátu, ako sú okrem iných Ekaterine Chvedelidze, Uta Ivanišvili, Cotne Ivanišvili; Bera Ivanišvili, Gvanca Ivanišvili, Alexander Ivanišvili, Šmagi Kobachidze, Ucha Mamatsašvili, Natia Turnava, Ivane Čchartišvili, Sulchan Papašvili, Giorgi Kapanadze, Tornike Rizhvadze, Ilja Culaja, Kacha Bekauri, Laša Nacvlišvili, Vasil Maglaperidze, Grigol Liluašvili, Michail Činčaladze, Levan Murusidze, Irakli Ruchadze, Tinatin Berdzenišvili, Tamaz Gaiašvili, Anton Obolašvili a Gocha Enukidze;
9.	zastáva názor, že opatrenia, ktoré EÚ doteraz prijala v reakcii na zjavný úpadok demokracie a neplnenie predchádzajúcich záväzkov, zatiaľ plne neodrážajú závažnosť situácie v Gruzínsku a najnovší vývoj; víta rozhodnutie Rady pozastaviť bezvízový styk pre gruzínskych diplomatov a predstaviteľov, ale považuje to len za prvý krok, po ktorom musia nasledovať prísnejšie opatrenia; vyjadruje poľutovanie nad tým, že maďarská a slovenská vláda bránia rozhodnutiam Rady o zavedení sankcií proti jednotlivcom zodpovedným za úpadok demokracie v Gruzínsku;
10.	zdôrazňuje, že dodržiavanie základných práv má zásadný význam z hľadiska kritérií liberalizácie vízového režimu EÚ; opätovne vyzýva Komisiu a Radu, aby preskúmali bezvízový štatút Gruzínska vrátane možnosti jeho pozastavenia, ak sa dospeje k záveru, že sa nedodržiavajú normy EÚ v oblasti demokratickej správy vecí verejných a slobôd;
11.	dôrazne odsudzuje brutálne násilie a represie, ktoré gruzínsky vládnuci režim používa od 28. novembra 2024 voči pokojným demonštrantom; vyzýva na okamžité a bezpodmienečné prepustenie všetkých politických väzňov a osôb zadržaných počas protivládnych protestov; žiada prepustenie novinárky Mzie Amaglobeliovej, ktorá pre svoje nespravodlivé zadržiavanie drží už viac ako štyri týždne hladovku a hrozia jej vážne, nezvratné a život ohrozujúce následky; odsudzuje napadnutie a zbitie bývalého premiéra Giorga Gachariu, ktoré viedlo k jeho hospitalizácii a po ktorom nasledovalo 2. februára 2025 zatknutie politických lídrov vrátane Niku Meliu a Giga Ugulavu, čo je šokujúca eskalácia štátom organizovaného násilia zo strany Gruzínskeho sna a jeho spojencov proti pokojným demonštrantom a politickým oponentom; pripomína zadržanie Eleny Choštariovej 12. januára 2025 v Batumi;  
12.	opätovne vyjadruje solidaritu s obyvateľmi Gruzínska a jeho dynamickou občianskou spoločnosťou v ich boji za legitímne demokratické práva a za európsku budúcnosť ich krajiny; naliehavo vyzýva gruzínsku vládu, aby zmenila svoj súčasný politický kurz a začala opäť plniť vôľu gruzínskeho ľudu pokračovať v demokratických reformách, ktoré by znovu otvorili vyhliadky na budúce členstvo v EÚ;
13.	dôrazne odsudzuje prijatie drakonických právnych predpisov, ktoré ukladajú neodôvodnené obmedzenia slobody prejavu a pokojného zhromažďovania, a žiada zrušenie týchto nedávno prijatých právnych predpisov; naliehavo vyzýva gruzínske orgány, aby okamžite a bezpodmienečne prepustili všetky osoby zadržiavané za pokojné uplatňovanie svojich základných práv na slobodu prejavu a pokojné zhromažďovanie a aby zabezpečili rýchle, dôkladné a nestranné vyšetrovanie všetkých obvinení z nezákonného a neprimeraného použitia sily orgánmi presadzovania práva; domnieva sa, že gruzínsky súdny systém sa používa ako nástroj na potlačenie disentu, zastrašovanie a umlčanie slobody prejavu;
14.	vyzýva „gruzínske orgány“, aby prijali okamžité opatrenia na zaistenie bezpečnosti a slobody novinárov a aby vyšetrili všetky prípady násilia a pochybenia zo strany orgánov presadzovania práva; zdôrazňuje význam podpory demokratického prostredia, v ktorom môžu médiá, občianska spoločnosť a opozícia fungovať slobodne bez strachu z odvety alebo cenzúry;
15.	požaduje nezávislé, transparentné a nestranné vyšetrovanie policajnej brutality a nadmerného použitia sily proti pokojným demonštrantom; žiada, aby sa osoby zodpovedné za porušovanie ľudských práv vrátane príslušníkov orgánov presadzovania práva a vládnych predstaviteľov nariaďujúcich represie v plnej miere zodpovedali pred súdom;
16.	odsudzuje skutočnosť, že 8. februára 2025 začala prokuratúra vyšetrovanie mimovládnych organizácií obvinených zo závažnej sabotáže, z pokusu o sabotáž a pomoci zahraničným a zo zahraničia kontrolovaným organizáciám pri nepriateľských činnostiach zameraných na oslabenie štátnych záujmov Gruzínska, za čo by im mohli byť uložené viacročné tresty; považuje toto opatrenie za ďalšiu eskaláciu represií zo strany režimu, zneužívanie súdneho systému a urýchlenie úpadku demokracie;
17.	odsudzuje rozsiahlu kampaň gruzínskych orgánov, ktoré prostredníctvom útokov diskreditujú organizácie občianskej spoločnosti a renomovaných medzinárodných darcov, ktorí podporujú demokraciu, zásady právneho štátu a ochranu ľudských práv v Gruzínsku;
18.	odsudzuje skutočnosť, že Gruzínsky sen ukončil mandát 49 poslancov opozície, čo je znakom prehlbovania úpadku demokracie, a považuje to za ďalší z útokov Gruzínskeho sna na politický pluralizmus v krajine;
19.	víta rozhodnutie Parlamentného zhromaždenia Rady Európy (PZ RE) napadnúť oprávnenie gruzínskej parlamentnej delegácie z dôvodu zhoršenia situácie v oblasti demokracie a porušovania ľudských práv; podporuje výzvu PZ RE, aby Gruzínsko ihneď začalo inkluzívny proces, do ktorého budú zapojení všetci politickí a spoločenskí aktéri, vrátane vládnucej strany, opozície a občianskej spoločnosti, s cieľom urýchlene riešiť nedostatky zistené počas nedávnych parlamentných volieb a vytvoriť volebné prostredie, ktoré umožní konanie nových skutočne demokratických volieb, ktoré by sa mali vyhlásiť v nadchádzajúcich mesiacoch;
20.	konštatuje, že Gruzínsko, ktoré bolo kedysi priekopníkom euroatlantickej integrácie, prechádza zrýchleným procesom úpadku demokracie v zdanlivo zámernom pokuse preukázať, že budúcnosť krajiny už neurčuje vôľa gruzínskeho ľudu, čo by mohlo viesť k tomu, že politický vývoj v krajine sa bude uberať bieloruskou cestou a súčasný autoritársky štát sa premení na diktátorský režim;
21.	vyjadruje poľutovanie nad rozhodnutím Irakla Kobachidzeho pozastaviť prístupové rokovania a odmietnuť financovanie EÚ do konca roka 2028; pripomína, že všetky prieskumy neustále ukazujú, že gruzínske obyvateľstvo výrazne podporuje euroatlantickú budúcnosť; vyjadruje silnú podporu euroatlantickým ambíciám gruzínskeho ľudu;
22.	vyzýva na okamžitý a komplexný audit politiky EÚ voči Gruzínsku v dôsledku úpadku demokracie; vyzýva Komisiu, aby preskúmala dohodu o pridružení medzi EÚ a Gruzínskom vzhľadom na to, že samozvané gruzínske orgány porušujú všeobecné zásady stanovené v článku 2, najmä pokiaľ ide o demokratické zásady, právny štát a základné slobody; poukazuje na to, že neplnenie povinností môže viesť k podmienečnému pozastaveniu hospodárskej spolupráce a výsad, ktoré poskytuje táto dohoda;
23.	víta rozhodnutie Komisie ukončiť všetku rozpočtovú podporu pre gruzínske orgány a pozastaviť začiatok všetkých budúcich investičných projektov; nabáda Komisiu, aby ukončila všetku finančnú podporu pre prebiehajúce projekty; vyzýva na moratórium na všetky investičné projekty v oblasti prepojenosti; vyzýva Komisiu, aby vzhľadom na prípadné budúce rozhodnutie o reštriktívnych opatreniach alebo hospodárskych sankciách začala zisťovať, ktoré hospodárske odvetvia sú dôležité pre záujmy oligarchov, ktorí podporujú a udržiavajú súčasný autoritársky režim; vyzýva Komisiu, aby začala zisťovať, ktoré projekty v oblasti prepojenosti podporujú a udržiavajú súčasný autoritársky režim, a aby zvážila ich pozastavenie dovtedy, kým sa nezopakujú parlamentné voľby;
24.	odsudzuje atmosféru zastrašovania a polarizácie, ktorú podnecujú vyhlásenia predstaviteľov gruzínskej vlády a politických lídrov, ako aj útoky proti politickému pluralizmu, vrátane znepokojujúcich prípadov zastrašovania a násilia namiereného proti gruzínskym demokratickým politickým silám a opakovaného vyhrážania zákazom opozičných strán, zatknutím ich vedúcich predstaviteľov a dokonca aj bežných podporovateľov a umlčaním disentu; zdôrazňuje, že všetko okrem úplného obnovenia demokratických noriem v Gruzínsku povedie k ďalšiemu zhoršeniu vzťahov medzi EÚ a Gruzínskom, znemožneniu akýchkoľvek vyhliadok na pristúpenie k EÚ a k ďalším sankciám;
25.	vyzýva Komisiu, aby urýchlene presmerovala zmrazenú sumu 120 miliónov EUR, ktorá bola pôvodne určená na podporu gruzínskych orgánov, na posilnenie podpory EÚ určenej gruzínskej občianskej spoločnosti, najmä mimovládnemu sektoru a nezávislým médiám, ktoré sa čoraz viac dostávajú pod neprimeraný tlak vládnucej politickej strany a orgánov, a na posilnenie programov, ktoré podporujú demokratickú odolnosť a integritu volieb; žiada, aby sa mechanizmy financovania EÚ upravili tak, aby zohľadňovali potreby, ktoré vznikajú v nepriateľskejšom a protidemokratickejšom prostredí; zdôrazňuje, že vzhľadom na rastúce represie a pozastavenie činnosti Agentúry USA pre medzinárodný rozvoj (USAID) je nevyhnutné podporovať občiansku spoločnosť, a preto naliehavo vyzýva Komisiu, aby túto podporu bezodkladne navýšila;
26.	vyjadruje hlboké znepokojenie nad rastúcim vplyvom Ruska v krajine a nad krokmi vlády Gruzínskeho sna pri uskutočňovaní politiky zbližovania a spolupráce s Ruskom, a to napriek jeho zakrádavej okupácii gruzínskeho územia; v tejto súvislosti vyjadruje poľutovanie nad rastúcou protizápadnou a nepriateľskou rétorikou predstaviteľov Gruzínskeho sna voči strategickým západným partnerom Gruzínska vrátane EÚ a poslancov Európskeho parlamentu a jej predstaviteľov, ako aj nad podporou ruských dezinformácií a manipulácie touto stranou;
27.	dôrazne pripomína svoju naliehavú požiadavku na okamžité prepustenie bývalého prezidenta Michaila Saakašviliho z humanitárnych dôvodov, a to najmä preto, aby mohol vyhľadať lekársku pomoc v zahraničí; zdôrazňuje, že samozvané orgány nesú plnú a nepopierateľnú zodpovednosť za život, zdravie, bezpečnosť a dobré podmienky bývalého prezidenta Michaila Saakašviliho a musia sa v plnej miere zodpovedať za akúkoľvek ujmu, ktorá mu vznikne; ďalej vyzýva orgány strany Gruzínsky sen, aby zabezpečili, že poslancom Európskeho parlamentu bude umožnený neobmedzený prístup k Michailovi Saakašvilimu;
28.	poveruje svoju predsedníčku, aby postúpila toto uznesenie podpredsedníčke Komisie/vysokej predstaviteľke Únie pre zahraničné veci a bezpečnostnú politiku, Rade, Komisii, vládam a parlamentom členských štátov, Rade Európy, Organizácii pre bezpečnosť a spoluprácu v Európe a samozvaným orgánom Gruzínska.

